Kritikken hagler ned over ejeren af vaskehallen Wash'n'Go, Brian Nørholm. Og nu er kritikken blevet til dødstrusler på Facebook. Tre gange på godt et år har Brian Nørholm været ude med store regninger til kunder, som han mener har udøvet hærværk ved at lave hjulspor på vaskehallens gulv. Og efter flere unge mænd er stået frem i TV2 Nord med historier om, at Brian Nørholm har afkrævet dem op mod 60.000 kroner for at lave hjulspor i hans vaskehal, er kritikken af ham gået viralt på de sociale medier. Her er blot et udpluk af nogle af de mange kommentarer, som florerer i åbne og lukkede fora på Facebook (kommentarerne og navne på afsenderne er redaktionen bekendt, red.): - Bare nak ham - Fusk APS. Brænd lortet - Smadr hele lortet på fredag De voldsomme udmeldinger gør stort indtryk på ejeren af vaskehallen, Brian Nørholm, der nu føler sig truet. - Jeg vil da være ked at møde herude en dag, hvor det hele er brændt ned, eller at der bliver ringet, og der er sket min familie noget, siger Brian Nørholm. På hjemmefronten gør den massive kritik også indtryk hos hans nærmeste. - Når min familie læser sætninger som 'brænd lortet' og 'nak ham', så skal de beroliges, siger han. Brian Nørholm fortæller, at han har anmeldt truslerne til Nordjyllands Politi. Gense indslag om sagen herunder.

Referat:
En vaskehalsejer fra Svenstrup bliver nu truet på livet, efter det er kommet frem, at han har afkrævet tusindvis af kroner fra sine kunder for at lave hjulspor i vaskehallen.